《诸公赋东园兄铜雀砚甚夸余独不然然苏长公》
元代·艾性夫

临洮健儿衷甲衣，曹家养儿乘祸机。
匹夫妄作九锡梦，鬼蜮敢学神龙飞。
负鼎而趍不遄死，筑台尚俗储歌舞。
但知铜雀望西陵，不觉妖狐叫墟墓。
分香卖履吁可怜，所志止在儿女前。
竟令山阳奉稚子，出尔反尔宁无天。
陈留作宾向司马，包羞更出山阳下。
国亡台废天厌之，何事人犹拾残瓦。
古来观物当观人，虞琴周鼎绝世珍。
区区陶甓出汉贼，矧可使与斯文亲。
歙溪龙尾夸子石，端州鸲眼真苍璧。
好奇不惜买千金，首恶宁容汙寸墨。
书生落笔驱风雷，要学鲁史诛奸回。
诅君唾去勿复用，铜雀犹在吾当摧。

作者简介：艾性夫（《四库全书》据《江西通志》作艾性，并谓疑传刻脱一夫字）字天谓。江西东乡（今属江西抚州）人。元朝讲学家、诗人。与其叔艾可叔、艾可翁齐名，人称“临川三艾先生”。 生卒年均不详，约元世祖至元中前后在世。艾性夫诗，以影印文渊合《四库全书》本为底本，酌校《诗渊》所录诗。新辑集外诗编为第三卷。